2.  ปัจจัยความเสี่ยง

บริษัทฯ และบริษัทในเครือ (“กลุ่มบริษัทฯ”) มีการบริหารความเสี่ยงทางธุรกิจโดยคณะกรรมการ

ฝ่ายบริหาร ผู้ตรวจสอบภายใน และบุคลากรที่เกี่ยวข้อง
เพื่อให้ครอบคลุมปัจจัยความเสี่ยงในระดับองค์กรและระดับปฏิบัติการ
โดยมีฝ่ายบริหารความเสี่ยงและควบคุมภายในทำหน้าที่พัฒนาระบบการบริหารความเสี่ยงทั่วทั้งองค์กรให้เป็นไปตามแนวทางสากลและสนับสนุนแนวทางในการกำกับดูแลกิจการที่ดี
และบูรณาการแนวทาง

ในการบริหารความเสี่ยงในแต่ละระดับร่วมกับทุกฝ่ายที่เกี่ยวข้อง
ภายใต้การกำกับดูแลของคณะกรรมการบริหารความเสี่ยง
ซึ่งมีการรายงานและติดตามผลการบริหารความเสี่ยงขององค์กรเป็นรายไตรมาส

ความเสี่ยงในระดับองค์กร (Corporate Risk)

1.  ความเสี่ยงจากการไม่สามารถสร้างมูลค่าเพิ่มจากธุรกิจใหม่

กลุ่มบริษัทฯ ได้ลงทุนในธุรกิจใหม่ซึ่งใช้เงินลงทุนสูง เช่น ธุรกิจกล่องรับสัญญาณดาวเทียม “GMM Z”
ซึ่งถือเป็นการต่อยอดความสำเร็จของธุรกิจทีวีดาวเทียม และก้าวเข้าสู่การเป็น Total
Entertainment Business อย่างสมบูรณ์แบบ อย่างไรก็ตาม
การปรับเปลี่ยนกลยุทธ์ของกลุ่มบริษัทฯ จากการเป็นอันดับหนึ่งในด้านคอนเทนท์ โพรวายเดอร์
(Content Provider) ขยายสู่การเป็นแพลทฟอร์ม โอเปอเรเตอร์ (Platform Operator)
ที่จะให้บริการครบวงจรรองรับทั้งฟรีทีวีและเพย์ทีวี (Pay TV) นั้น
นับเป็นอีกก้าวในการเข้าสู่ธุรกิจใหม่ซึ่งกลุ่มบริษัทฯ ยังไม่มีประสบการณ์ที่เชี่ยวชาญ
จึงอาจก่อให้เกิดความเสี่ยงจากการที่กลุ่มบริษัทฯไม่สามารถสร้างมูลค่าเพิ่มจากธุรกิจใหม่ได้

กลุ่มบริษัทฯ
จึงมีการบริหารความเสี่ยงเพื่อทำให้แน่ใจว่าธุรกิจใหม่จะสามารถสร้างมูลค่าให้ได้ตามแผนที่กำหนดไว้
โดยจะมีการเฝ้าติดตามการทำงานของธุรกิจใหม่ให้เป็นไปตามแผนธุรกิจอย่างต่อเนื่อง
ผนวกกับการปรับใช้กลยุทธ์ต่างๆ ที่จะทำให้ธุรกิจใหม่ประสบความสำเร็จ เช่น
การสรรหาผู้เชี่ยวชาญในธุรกิจบรอดแคสติ้งทั้งระดับผู้บริหารและปฏิบัติการและจัดทัพทีมงานใหม่เพื่อขับเคลื่อนธุรกิจแพลทฟอร์มของ
“GMM Z” รวมทั้งจัดหาคอนเทนท์ชั้นนำระดับโลกทั้งเอ็นเตอร์เทนเม้นท์ และกีฬา นอกจากนี้
ยังใช้กลยุทธ์ที่เน้นสร้างความแตกต่างด้านคอนเทนท์จากคู่แข่งด้วยการมี 3
ช่องพิเศษที่มีคุณภาพเทียบเท่ากับช่องเพย์ทีวี แต่เปิดให้ชมฟรีเฉพาะผู้ใช้กล่อง “GMM Z”
ซึ่งประกอบด้วยช่องจีเอ็มเอ็ม แซด วัน (GMM Z one) : พรีเมียร์ (Premier)
ซึ่งรวมไฮไลท์รายการพิเศษและแมทช์กีฬาดัง ช่องจีเอ็มเอ็ม แซด ทู (GMM Z two) : มูฟวี่ส์
(Movies) ซึ่งรวมภาพยนตร์ชั้นนำทั้งของไทยและต่างประเทศ และช่องจีเอ็มเอ็ม แซด ทรี (GMM
Z three) : แฟมิลี่ (Family) ซึ่งรวมรายการสารคดี รายการสำหรับเด็กและครอบครัว อนึ่ง
กลยุทธ์ทางด้านผลิตภัณฑ์เป็นอีกหนึ่งทางที่จะทำให้สามารถมั่นใจได้ว่าจะสามารถครอบคลุมทุกไลฟ์สไตล์ของกลุ่มลูกค้าไว้ได้
โดยกำหนดผลิตภัณฑ์ของกล่อง “GMM Z” ไว้ทั้งหมด 3 รุ่น คือ รุ่น Smart (ราคา 1,500 บาท)
ที่สามารถชมฟรีทีวีกว่า 200 ช่อง รวมทั้ง 3 ช่องพิเศษฟรี และสามารถชมช่อง Pay TV
เพิ่มเติมได้ รุ่น Easy (ราคา 500 บาท) กลุ่มที่เน้นดูเฉพาะฟรีทีวี และรุ่น Genius HD (ราคา
2,500 บาท) สำหรับผู้ชื่นชอบคุณภาพความคมชัดที่เหนือกว่าในระบบโทรทัศน์ความละเอียดสูง
(High-definition television: HDTV)
ตลอดจนจับมือกับพันธมิตรทางธุรกิจทั้งตัวแทนจำหน่าย ร้านเครื่องใช้ไฟฟ้าอิเลคทรอนิกส์
ตัวแทนติดตั้งทั่วประเทศ และผู้ค้าจานดาวเทียมชั้นนำที่จะร่วมขายกล่อง “GMM Z” คู่จานแบบฟูลเซท
(Full set) ในราคาพิเศษมากถึง 6 ราย

2.  ความเสี่ยงจากการไม่สามารถชนะการประมูลเพื่อต่ออายุสัมปทานเช่าคลื่นวิทยุ

เนื่องจากกลุ่มบริษัทฯ เป็นผู้ผลิตรายการวิทยุโดยเช่าเวลาจากสถานีวิทยุเพื่อออกอากาศรายการ
โดยปกติที่ผ่านมาผู้เช่าเวลาจะได้รับสัญญาเช่าเป็นระยะสั้น
โดยอายุสัญญาการเช่าคลื่นวิทยุอยู่ระหว่าง 1-3 ปี ทั้งนี้นับตั้งแต่เดือนตุลาคม 2554
ที่เกิดการเปลี่ยนแปลงของหน่วยงานที่มีอำนาจในการจัดสรรคลื่นวิทยุและโทรทัศน์
จากสำนักงานคณะกรรมการกิจการโทรคมนาคมแห่งชาติ (สำนักงาน กทช.) เป็น
สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
(สำนักงาน กสทช.) ซึ่งสำนักงาน กสทช.
นี้ภายหลังต้องประกาศแผนแม่บทกิจการกระจายเสียงและกิจการโทรทัศน์ ฉบับที่ 1 (พ.ศ. 2555 –
2559) ที่อาจเอื้อประโยชน์ต่อผู้ประกอบการรายใหม่ในการเข้าร่วมประมูล
ซึ่งทำให้กลุ่มบริษัทฯมีความเสี่ยงที่จะไม่ชนะการประมูลเพื่อต่ออายุสัมปทาน/สัญญาเช่า
และอาจส่งผลกระทบโดยตรงต่อรายได้รวมของธุรกิจผลิตรายการวิทยุของกลุ่มบริษัทฯ

อย่างไรก็ดี กลุ่มบริษัทฯได้ดำเนินการบริหารความเสี่ยงจากการที่กลุ่มบริษัทฯ
อาจไม่ชนะการประมูลเพื่อต่ออายุสัมปทานเช่าคลื่นวิทยุ
โดยการเตรียมความพร้อมทางด้านเทคโนโลยีการผลิต เงินทุน และบุคลากร
ผนวกกับการสร้างผลงานที่มีคุณภาพในระดับแนวหน้า และสร้างการยอมรับจากกลุ่มผู้ฟังโดยต่อเนื่อง
ตลอดจนให้ความร่วมมือกับสำนักงาน กสทช.
ในการให้ข้อมูลที่เกี่ยวข้องในด้านกิจการกระจายเสียงและกิจการโทรทัศน์เพื่อสร้างความเข้าใจในอุตสาหกรรมฯ
โดยเน้นในการสร้างความสามารถในการแข่งขัน (Competitive Advantage) ในระดับอาเซียน
ทั้งนี้ ด้วยความพร้อมและแผนการดำเนินงานดังกล่าวของกลุ่มบริษัทฯ ทำให้มั่นใจได้ว่ากลุ่มบริษัทฯ
จะสามารถลดความเสี่ยงดังกล่าวได้

3.  ความเสี่ยงจากการถูกละเมิดลิขสิทธิ์

ปัญหาการละเมิดลิขสิทธิ์เป็นปัจจัยหนึ่งที่ส่งผลต่ออุตสาหกรรมเพลงและธุรกิจภาพยนตร์ทั่วโลก
ในแต่ละปี กลุ่มบริษัทฯ ประสบปัญหาจากการถูกลักลอบนำผลงานเพลงไปทำการดัดแปลงเลียนแบบ
แล้วนำออกจำหน่ายในราคาถูกเป็นจำนวนมาก
และยังมีปัญหาการละเมิดลิขสิทธิ์ที่มีการพัฒนาไปพร้อมกับเทคโนโลยี เช่นการนำผลงานของบริษัทฯ
ไปใช้ประโยชน์เพื่อการค้าผ่านอินเตอร์เน็ต ทำให้กลุ่มบริษัทฯ
ต้องเสียโอกาสจากการดำเนินธุรกิจเป็นจำนวนเงินที่สูงในแต่ละปี

อย่างไรก็ตาม ที่ผ่านมาภาครัฐได้มีการดำเนินมาตรการต่างๆ
เพื่อป้องกันและปราบปรามปัญหาการละเมิดลิขสิทธิ์อย่างจริงจังมากขึ้น
รวมถึงมีมาตรการเบ็ดเสร็จที่ครอบคลุมตั้งแต่การควบคุมการนำเข้าเครื่องจักรที่สามารถใช้ในการผลิตสินค้าละเมิดลิขสิทธิ์
การควบคุมการผลิต จนถึงการควบคุมขั้นตอนการจัดจำหน่าย
และยังได้มีการเพิ่มบทลงโทษผู้กระทำผิด ตลอดจนการให้รางวัลนำจับแก่เจ้าหน้าที่ตำรวจ
หรือผู้ที่ทำการชี้เบาะแสแหล่งผลิตแหล่งขายหรือแหล่งเก็บสินค้าละเมิดลิขสิทธิ์ด้วย

นอกจากนี้ เพื่อเป็นการกระตุ้นการซื้อสินค้าอย่างถูกกฎหมาย
กลุ่มบริษัทฯได้พัฒนาช่องทางการจัดจำหน่ายเพิ่มเติมเพื่อเพิ่มความสะดวกให้กับผู้บริโภค เช่น
การขายผ่านอินเตอร์เน็ตเพื่อเพิ่มความสะดวกในการเลือกซื้อเพลงอย่างต่อเนื่อง
และในส่วนของธุรกิจภาพยนตร์
ทางกลุ่มบริษัทฯได้รับความร่วมมือเป็นอย่างดีจากโรงภาพยนตร์ในการออกมาตรการต่างๆ
เพื่อลดการลักลอบบันทึกภาพยนตร์อย่างผิดกฎหมาย
ซึ่งกลุ่มบริษัทคาดว่าจากความร่วมมืออย่างจริงจังระหว่างภาครัฐและเอกชนอย่างต่อเนื่องจะทำให้สินค้าของกลุ่มบริษัทถูกละเมิดลิขสิทธิ์น้อยลง

4.  ความเสี่ยงจากการเปลี่ยนแปลงเทคโนโลยีของธุรกิจ Broadcasting ในอนาคต

เนื่องจากเทคโนโลยีของธุรกิจ Broadcasting มีการพัฒนาอย่างต่อเนื่อง
จากการส่งสัญญาณเพื่อแพร่ภาพทางโทรทัศน์แบบอะนาล็อก (Analogue Television)
ด้วยการส่งสัญญาณภาพและเสียงด้วยคลื่นวิทยุ สู่การแพร่ภาพทางโทรทัศน์ด้วยระบบดิจิตอล
(Digital Television)
ด้วยการส่งสัญญาณภาพและเสียงแบบดิจิตอลซึ่งสามารถส่งข้อมูลได้มากกว่าแบบอะนาล็อกในหนึ่งช่องสัญญาณ
และทำให้ได้ภาพและเสียงที่ดีกว่าระบบอะนาล็อก โดยแพร่ภาพผ่านสัญญาณดาวเทียม (Satellite
TV) และเคเบิ้ลทีวี (Cable TV) ส่งผลให้เนื้อหา (Content)
และบริการด้านบันเทิงที่กลุ่มบริษัทผลิตขึ้นเองต้องมีการพัฒนารูปแบบเพื่อรองรับช่องทางใหม่ ๆ
อยู่ตลอดเวลา ส่วนเนื้อหาที่ซื้อมาสำหรับธุรกิจ Broadcasting
ในปัจจุบันรองรับการออกอากาศในระบบ Satellite เท่านั้น
ถ้าในอนาคตมีการเปลี่ยนแปลงเทคโนโลยีไปเป็นระบบอื่น เช่น ระบบโทรทัศน์ผ่านอินเทอร์เน็ต
(Internet Protocol TV: IPTV)
อาจส่งผลให้เนื้อหาเหล่านี้ไม่สามารถออกอากาศได้เพราะติดขัดเรื่องสัญญาที่ไม่ครอบคลุมในการออกอากาศในสื่อประเภทอื่น
ส่งผลกระทบต่อการขยายฐานลูกค้าไปยังกลุ่มลูกค้าที่รับชมเนื้อหาจากสื่อประเภทอื่น

กลุ่มบริษัทจึงมีการบริหารความเสี่ยงโดยกำหนดมาตรฐานรายละเอียดของสัญญาทุกฉบับในการซื้อเนื้อหาสำหรับธุรกิจ
Broadcasting เพื่อรองรับในการนำเนื้อหาดังกล่าวไปใช้ในการแพร่ภาพในสื่อประเภทอื่น
ภายใต้การกำกับดูแลของคณะกรรมการพิจารณาอนุมัติการซื้อคอนเทนต์ของกลุ่มบริษัทฯ

5.  ความเสี่ยงจากการปรับกระบวนการทำงานภายในไม่ทันต่อการขยายธุรกิจที่รวดเร็ว

ธุรกิจของกลุ่มบริษัทสามารถจำแนกออกได้เป็น 4 ประเภทธุรกิจหลัก คือ
ธุรกิจเพลงและธุรกิจเกี่ยวเนื่องกับเพลง ธุรกิจสื่อ ธุรกิจภาพยนตร์ และธุรกิจอื่นๆ
โดยในแต่ละธุรกิจมีความแตกต่างกันในเรื่องของลักษณะการประกอบธุรกิจซึ่งจะต้องพึ่งพิงบุคลากรที่มีความชำนาญเฉพาะด้านแตกต่างกันไป
ซึ่งจากการที่กลุ่มบริษัทขยายธุรกิจได้อย่างรวดเร็ว
อาจส่งผลกระทบต่อการปรับตัวของกระบวนการทำงานภายในของแต่ละกลุ่มธุรกิจ เช่น
โครงสร้างของกลุ่มบริษัทฯ
อาจส่งผลให้เกิดการทำงานที่ทับซ้อนกันระหว่างหน่วยงานสนับสนุนกลางและหน่วยงานของแต่ละหน่วยธุรกิจ
หรือนโยบายของส่วนกลางในบางเรื่องอาจไม่สนับสนุนการทำงานของบางหน่วยธุรกิจที่ขยายตัวหรือธุรกิจใหม่ที่พัฒนาขึ้น
จึงอาจก่อให้เกิดความเสี่ยงจากการที่กลุ่มบริษัทฯ
ไม่สามารถปรับกระบวนการทำงานภายในได้ทันต่ออัตราการขยายธุรกิจ

กลุ่มบริษัทจึงมีการบริหารความเสี่ยงเพื่อให้การเติบโตทางธุรกิจของกลุ่มบริษัทฯ
เป็นไปอย่างมั่นคงและยั่งยืน
โดยทบทวนและปรับกระบวนการทำงานและโครงสร้างองค์กรเพื่อให้มีกระบวนการทำงานที่สนับสนุนการผลักดันนโยบายจากส่วนกลางสู่หน่วยธุรกิจ
และพัฒนาระบบประเมินผลการทำงานที่เป็นมาตรฐานเดียวกันทั้งองค์กร

6.  ความเสี่ยงจากการไม่สามารถดำเนินธุรกิจได้อย่างต่อเนื่อง ในกรณีเกิดภัยธรรมชาติรุนแรง

ความเสี่ยงจากภัยธรรมชาติ เช่น กรณีการเกิดอุทกภัยครั้งใหญ่ของประเทศไทยในปี 2554
มีแนวโน้มที่จะเกิดขึ้นอีกในอนาคตและมีแนวโน้มที่จะทวีความรุนแรงยิ่งขึ้น
และอาจส่งผลกระทบต่อการดำเนินธุรกิจได้อย่างต่อเนื่องของกลุ่มบริษัทฯ แม้ที่ผ่านมาบริษัทฯ
ได้มีการกำหนดมาตรการฉุกเฉินเพื่อรองรับวิกฤติน้ำท่วมและสามารถบริหารจัดการได้อย่างมีประสิทธิภาพ
แต่เพื่อให้กลุ่มบริษัทฯ สามารถดำเนินธุรกิจได้อย่างต่อเนื่อง แม้จะเกิดภัยธรรมชาติขึ้น เช่น น้ำท่วม
แผ่นดินไหว หรือเกิดอัคคีภัย กลุ่มบริษัทฯ
จึงมีการบริหารความเสี่ยงด้วยการจัดให้มีการทำแผนรองรับมาตรการฉุกเฉิน (Business
Continuity Plan: BCP) เพื่อให้บุคลากรรับทราบบทบาทและหน้าที่ของตนเองเมื่อเกิดเหตุวิกฤติ
อย่างไรก็ดี ถึงแม้กลุ่มบริษัทฯ จะได้จัดเตรียมมาตรการรองรับต่างๆ ไว้ แต่บริษัทฯ
ไม่สามารถรับรองได้ว่าธุรกิจ ฐานะการเงิน ผลการดำเนินงาน
และโอกาสทางธุรกิจของกลุ่มบริษัทฯ
จะไม่ได้รับผลกระทบอย่างมีนัยสำคัญจากภัยธรรมชาติที่อาจเกิดขึ้นในอนาคต กลุ่มบริษัทฯ
จึงได้พิจารณาการทำประกันภัยที่ครอบคลุมความเสี่ยงที่เกิดจากภัยธรรมชาติไว้ด้วย

7.  ความเสี่ยงจากการพึ่งพิงความสามารถพิเศษเฉพาะบุคคล

ธุรกิจของกลุ่มบริษัทฯ
เติบโตขึ้นมาได้เพราะบุคลากรที่มีประสบการณ์และความสามารถพิเศษเฉพาะบุคคล
(People-based) โดยเฉพาะอย่างยิ่งในการประกอบธุรกิจเพลง รายการวิทยุ รายการโทรทัศน์
และสื่อสิ่งพิมพ์ บุคลากรไม่ว่าจะเป็นศิลปินหรือทีมงานสนับสนุน
ต่างนับเป็นทรัพยากรที่สำคัญและมีผลต่อการดำเนินงานของกลุ่มบริษัท ดังนั้น
การย้ายค่ายหรือย้ายสังกัดของศิลปินหรือทีมงานสนับสนุนส่งผลให้บริษัทฯ
ต้องสูญเสียทรัพยากรด้านบุคคลที่มีคุณค่าไป
และอาจต้องใช้เวลามากขึ้นในการสร้างศิลปินรวมถึงทีมงานสนับสนุนใหม่ขึ้นมาทดแทน นอกจากนี้
การขาดบุคลากรเหล่านี้ไปอาจส่งผลกระทบต่อภาพลักษณ์และเอกลักษณ์ของกลุ่มบริษัทฯ

อย่างไรก็ตามที่ผ่านมากลุ่มบริษัทฯได้มีการบริหารความเสี่ยงในด้านนี้อย่างต่อเนื่องโดยได้ให้ความสำคัญกับการพัฒนาและส่งเสริมบุคลากรให้มีความรู้ความเข้าใจทางธุรกิจและมีส่วนร่วมในการดำเนินงานให้มากที่สุดมาโดยตลอด
นอกจากนี้กลุ่มบริษัทฯ ยังได้ดำเนินการพัฒนาระบบประเมินผลการทำงานให้เป็นมาตรฐาน
รวมถึงการให้ความสำคัญต่อผลตอบแทนและสวัสดิการสำหรับบุคลากรเพื่อให้เทียบเคียงกับบริษัทอื่น ๆ
ในอุตสาหกรรมเดียวกัน

นอกจากนี้ กลุ่มบริษัทฯ ได้เริ่มลงทุนในธุรกิจใหม่ ๆ เช่น “GMM Z” และ Home Shopping
ที่สามารถดำเนินการด้วยการอิงระบบหรือเทคโนโลยี
เพื่อมาเสริม/รองรับธุรกิจเดิมที่ต้องพึ่งพาบุคลากรที่ต้องมีประสบการณ์และความสามารถพิเศษเฉพาะบุคคลด้วย

8.  ความเสี่ยงจากการที่กลุ่มบริษัทฯ ไม่สามารถหา Successor ได้

ธุรกิจของกลุ่มบริษัทฯ มีการขยายตัวอย่างมากในหลายปีที่ผ่านมา
กลุ่มผู้บริหารระดับสูงที่เป็นกำลังหลักในการสร้างธุรกิจให้มีการเจริญเติบโตมาโดยต่อเนื่องจำเป็นต้องพัฒนาบุคลากรในระดับผู้บริหารสูงและระดับกลางเพื่อมาเสริมทีมในการบริหารจัดการธุรกิจของกลุ่มบริษัทฯ
ในภาพรวม ซึ่งอาจเป็นความเสี่ยงจากการที่กลุ่มบริษัทฯ ไม่สามารถหาผู้สืบทอดตำแหน่ง
(Successor) ได้ทันกับเวลาในการขยายธุรกิจ กลุ่มบริษัทฯ
จึงมีการบริหารความเสี่ยงโดยให้ความสำคัญกับการพัฒนาและส่งเสริมบุคลากรให้มีความรู้ความเข้าใจทางธุรกิจและมีส่วนร่วมในการดำเนินงานให้มากที่สุด
ผนวกกับการทบทวนมาตรฐานของการบริหารทรัพยากรบุคคล
โดยเฉพาะเรื่องการประเมินผลงานที่มีมาตรฐาน และมีอัตราผลตอบแทนที่เหมาะสม
สามารถเทียบเคียงกับบริษัทอื่นในอุตสาหกรรมเดียวกันได้เพื่อรักษาบุคลากรให้ทำงานกับกลุ่มบริษัทฯ
ในระยะยาว